Tusener demonstrerte for strammere våpenlov
Skuespillere og Newtown-innbyggere marsjerte side om side i gatene i Washington med krav om forbud mot salg av automatvåpen av den typen som ble brukt i massakren på barneskolen Sandy Hook i Connecticut før jul. Senator Dianne Feinstein la torsdag fram et lovforslag som forbyr salg av såkalte assault weapons til privatpersoner. Dette begrepet betegner halvautomatiske skytevåpen som gjerne har utseendemessige likhetstrekk med militære, helautomatiske våpen. Men motstanden mot strengere våpenlover er stor både i Det republikanske partiet og blant vanlige amerikanere på den politiske høyresiden. Den mektige lobbyorganisasjonen National Rifle Association (NRA) kjemper innbitt mot alle forslag som begrenser salg av skytevåpen.
Tusenvis av mennesker samlet seg lørdag til den første demonstrasjonen for en strammere våpenlov i USA siden massakren i Newtown.